En stor redningsaktion har tidligt lørdag morgen optaget politiet i Aalborg. En mand hoppede omkring klokken 3.30 i vandet tæt ved Limfjordsbroen, og det er endnu ikke lykkedes at finde ham. Politiet frygter, at han er omkommet i det kolde vand. - Nogle unge mennesker bemærker, at en mand springer i havnen umiddelbart ved siden af Limfjordsbroen på Nørresundby-siden. De råber ham an, men han bliver taget af strømmen og driver ind under broen og forsvinder, fortæller vagtchef Peter Redder fra Nordjyllands Politi. Politiet iværksatte omgående en større redningsaktion med dykkere fra Falck, en redningshelikopter fra Søværnets Operative Kommando og en båd fra brandvæsnet. Men uden held. Desuden har politiet gennemkørt kajstrækningerne på begge siden af Limfjorden. - Vi har nu indstillet eftersøgningen efter halvanden time. Vi håber, han selv er kommet op. Vandet er så koldt, at man ikke kan opholde sig i det i længere tid, fordi man hurtigt får kramper, siger Peter Redder. Politiet har ikke modtaget henvendelser fra eventuelle pårørende, der savner en person.
En mand hoppede i havnen ved Limfjordsbroen i Aalborg tidligt lørdag morgen. Politiet frygter han er druknet.